钦定古今图书集成/理学汇编/文学典/第072卷 > 郭祥正
## 钦定古今图书集成/理学汇编/文学典/第072卷 > 郭祥正

按《宋史文苑传》：“祥正字功父，太平州当涂人。母梦李
白而生。少有诗声，梅尧臣方擅名一时，见而叹曰：‘天
才如此，真太白后身也’。举进士，熙宁中，知武冈县，佥
书保信军节度判官。时王安石用事，祥正奏乞天下
大计专听安石处画，有异议者，虽大臣亦当屏黜。神
宗览而异之。一日，问安石曰：‘卿识郭祥正乎？其才似
可用’。”出其章以示安石。安石耻为小臣所荐，因极口
陈其无行。时祥正从章惇察访辟，闻之，遂以殿中丞
致仕。后复出通判汀州、知端州，又弃去，隐于县青山
卒。

===刘恕〈羲仲和仲〉===按《宋史文苑传》，“恕字道源，筠州人。父涣，字凝之，为颍
上令，以刚直不能事上官，弃去，家于庐山之阳，时年
五十。欧阳修与涣同年进士也，高其节，作《庐山高诗》
以美之。涣居庐山三十馀年，环堵萧然，𫗴粥以为食，
而游心尘垢之外，超然无戚戚意，以寿终。恕少颖悟，
书过目即成诵。八岁时，坐客有言孔子无兄弟者，恕”
应声曰：“以其兄之子妻之。”一坐惊异。年十三，欲应制
科，从人假《汉》《唐书》，阅月皆归之。诣丞相晏殊，问以事，
反复诘难，殊不能对。恕在钜鹿时，召至府，重德之。〈此三
字恐有讹〉使讲《春秋》，殊亲帅官属往听。未冠，举进士，时有
诏能讲经义者别奏名，应召者才数十人。恕以《春秋》
《礼记》对，先列注疏，次引先儒异说，末乃断以己意，凡
二十问，所对皆然。主司异之，擢为第一，他文亦入高
等，而廷试不中格，更下国子试讲经，复第一，遂赐第。
调钜鹿主簿。和川令。发强擿伏，一时能吏自以为不
及。恕为人重意义，急然诺。郡守得罪被劾，属吏皆连
坐下狱，恕独恤其妻子如己骨肉。又面数转运使，深
文峻诋。笃好史学，自太史公所记，下至周显德末，纪
传之外至私记杂说，无所不览。上下数千载间，钜微
之事，如指诸掌。司马光编次《资治通鉴》，英宗命自择
馆阁英才共修之，光对曰：“馆阁文学之士诚多。至于
专精史学，臣得而知者，唯刘恕耳。”即召为局僚，遇史
事纷错难治者，辄以委恕。恕于魏、晋以后事，考证差
谬，最为精详。王安石与之有旧，欲引寘三司条例，恕
以不习金谷为辞，因言：“天子方属公大政，宜恢张尧、
舜之道，以佐明主，不应以利为先。”又条陈所更法令
不合众心者，劝使复旧，至面刺其过，安石怒，变色如
铁，恕不少屈，或稠人广坐，抗言其失，无所避，遂与之
绝。方安石用事，呼吸成祸福，高论之士始异而终附
之，面誉而背毁之，口顺而心非之者，皆是也。恕奋励
不顾，直指其事，得失无所隐。光出知永兴军，恕亦以
亲老求监南康军酒以就养，许即官修书。光判西京
御史台，恕请诣光，留数月而归。道得风挛疾，右手足
废，然苦学如故，少间辄修书，病亟乃止。官至秘书丞，
卒，年四十七。恕为学，自历数、地理、官职、族姓至前代
公府案牍，皆取以审证。求书不远数百里，身就之，读
且抄，殆忘寝食。偕司马光游万安山，道旁有碑，读之
乃五代列将，人所不知名者。恕能言其行事始终归
验旧史，信然。宋次道知亳州，家多书，恕枉道借览，次
道日具馔为主人礼，恕曰：“此非吾所为来也，殊废吾
事。”悉去之。独闭阁，昼夜口诵手抄，留旬日，尽其书而
去，目为之翳。著《五代十国纪年》，以拟《十六国春秋》。又
采太古以来至周威烈王时事，《史记》《左氏传》所不载
者，为《通鉴外纪》。家素贫，无以给旨甘一毫不妄取于
人。自洛南归，时方冬，无寒具，司马光遗以衣袜及故
茵褥，辞不获，强受而别。行及颍，悉封还之。尤不信浮
屠说，以为必无是事，曰：“人如居逆旅，一物不可乏，去
则尽弃之矣，岂得赍以自随哉！”好攻人之恶，每自讼
平生有二十失十八蔽，作文以自警，亦终不能改也。
死后七年，《通鉴》成，追录其劳，官其子羲仲为郊社斋
郎。次子和仲有超轶材，作诗清奥，刻厉欲自成家，为
文慕石介，有侠气，亦蚤死。

按《却扫编》：刘羲仲字壮舆，道原之子也。道原以史学
自名，羲仲世其家学，尝摘欧阳公《五代史》之讹，误为
紏缪，以示东坡，东坡曰：“往岁欧阳公著此书，初成，王
荆公谓余曰：‘欧阳公修《五代史》而不修《三国志》，非也。
子盍为之乎’？”余固辞不敢当。夫为史者，网罗数十百
年之事以成一书，其间岂能无小得失邪？余所以不
敢当荆公之托者，正畏如公之徒掇拾其后耳。